Þrátt fyrir þá staðreynd að líffræðileg fjölbreytni eigi undir högg að sækja í heiminum og að á hverju ári fækki dýra - og plöntutegundum í heiminum er það svo að enn eru að finnast tegundir sem ekki hafa verið greindar áður . Á síðasta ári skráði Náttúrugripasafnið í London 412 tegundir lífvera sem ekki hafði verið lýst áður . Meðal nýskráðra lífvera eru fléttur , snákar , útdauðar risaeðlur og bjöllur . Þrátt fyrir þessar góðu fréttir segja sérfræðingar í líffræðilegri fjölbreytni að því miður deyi fleiri tegundir út á hverju ári en greinast sem áður óþekktar . Einnig er sagt líklegt að margar tegundir deyi út áður en þær eru greindar og því ekkert vitað um þær . Fundur og greining nýrra lífvera er alltaf spennandi og veitir vísindunum aukna innsýn í þróun lífsins og hversu mikið við eigum enn ólært um margbreytileika lífsins . Bjöllur í meirihluta Af nýgreindum tegundum árið 2019 eru bjöllur í meirihluta , alls 171 tegund . Ein af þessum bjöllutegundum , Nelloptodes gretae , sem fannst á síðasta ári í Japan , Malasíu , Kenía og Venesúela , var nefnd í höfuðið á sænska umhverfisverndarsinnanum Gretu Thunberg . Meðal annarra dýrategunda sem greindust eru átta eðlutegundir , fjórir fiskar og ein slöngutegund auk vespu , margfætlu , lúsar , snigils og nokkurra fiðrilda . Meðal útdauðra tegunda sem greindar voru eru snjáldurmús , eitt pokadýr og tvær tegundir af risaeðlum . Þá greindust einnig tólf tegundir burstaorma sem lifa djúpt á botni Kyrrahafsins .